**ROMÂNIA**

**JUDEŢUL CLUJ**

**CONSILIUL LOCAL AL MUNICIPIULUI DEJ**

**Nr. 4.882 din 10 martie 2015**

**PROCES – VERBAL**

încheiat azi, **11 martie 2015**, cu ocazia desfăşurării **şedinţei de îndată** a Consiliului Local al Municipiului Dej, care a fost convocată în conformitate cu prevederile ‚art. 39’, alin. (4) din Legea Nr. 215/2001, republicată, cu modificările şi completările ulterioare, conform Dispoziţiei Primarului **Nr. 208 din 10 martie 2015,** cu următoarea

**ORDINE DE ZI:**

**1. Stabilirea de măsuri pentru continuarea procedurilor de finalizare a operațiunilor de ocupare a locului de consilier local de către domnul MUREȘAN TRAIAN.**

**2. Proiect de hotărâre privind însușirea demersurilor Primarului Municipiului Dej efectuate în Dosarele 1.804/219/2003, 1.805/219/2013 și 1.581/219/2014.**

La şedinţă sunt **prezenţi 13 consilieri**, domnul Primar Morar Costan, domnul secretar Covaciu Andron, cetățeni ai Municipiului Dej, reprezentanți ai mass-media locale.

Lipsesc motivat: **doamna consilier Muncelean Teodora, doamna consilier Alexandru Melinda Gabriela, domnii consilieri Rusu Vasile Călin, Federiga Viorel, Buburuz Simion Florin, Trâmbițaș Marcel.**

Şedinţa publică este condusă de **domnul consilier Butuza Marius Cornel.**

**Preşedintele de şedinţă** deschide ședința de consiliu local supunând spre aprobare cele două proiecte ale ordinii de zi, care este votată cu **13 voturi ”pentru”**.

Se trece la **Punctul 1.** **Stabilirea de măsuri pentru continuarea procedurilor de finalizare a operațiunilor de ocupare a locului de consilier local de către domnul MUREȘAN TRAIAN.**

**Preşedintele de şedinţă, domnul consilier Butuza Marius Cornel:** În urma Notificării depuse de **domnul Mureșan Traian**, prin care solicită ca, de îndată să se ia măsurile necesare pentru crearea cadrului legal depunerii jurământului de consilier local, prevăzut de Art. 7, alin. 1 din Legea Nr. 393/2004, privind Statutul aleșilor locali, datorită faptului că simpla validare formală a mandatului la data de 5 martie 2015, fără depunerea jurământului, constituie doar o punere în aplicare parțială și insuficientă a Sentinței civile Nr. 13.226/10 decembrie 2012, pronunțată de tribunalul Cluj, în Dosarul cu Nr. 8.992/117/2012 și îngrădește dreptul de exercitare a mandatului de consilier local.

În urma dezbaterilor avute în consiliul local, pașii obligatorii sunt: demers oficial, solicitarea scrisă prin care se solicită demisia **domnului consilier Lazin Sebastian.**

În ședința de lucru de îndată, azi 11 martie 2015, prin prezenta vă solicită **DEMISIA** (în scris) din funcția de consilier local pentru crearea condițiilor legale de punere în aplicare a Sentinței civile Nr. 13.226/2012 a Tribunalului Cluj, prin care consiliul local este obligat **să valideze mandatul de consilier local al domnului Mureșan Traian.** În situația în care nu vă veți prezenta demisia vom apela la Filialele Județene P.N.G. și P.M.P. pentru retragerea sprijinului politic.

Se dorește o poziție oficială în scris din partea **domnului consilier Lazin Sebastian Flaviu.**

**Domnul consilier Lazin Sebastian Flaviu:** La începutul ședinței s-a înmânat o adresă din partea P.M.P. Filiala Cluj, care prin **președintele Gurzău Adrian** se arată faptul că nu sunt de acord cu demisia din Consiliul Local al Municipiului Dej al **consilierului Lazin Sebastian** și își exprimă susținerea necondiționată față de acesta pentru poziția de consilier local. Prin Ordonanța de Urgență a Guvernului Nr. 55/2014, mandatul aparține P.M.P. și domnia sa nu își va da demisia, opinie exprimată și în scris, deoarece nu există un temei legal pentru acest demers.

**Preşedintele de şedinţă, domnul consilier Butuza Marius Cornel:** următorul pas este solicitarea adresată partidelor P.M.P. și P.N.G. pentru retragerea sprijinului politic față de **domnul consilier Lazin Sebastian**. Rezoluția adoptată de consiliul local va fi transmisă Prefecturii Județului Cluj, iar răspunsul celor două partide trebuie dat în termen legal – maxim 30 de zile, în care se va preciza:

Primarul Municipiului Dej a convocat ședința de îndată pentru data de 11 martie 2015 care a avut pe ordinea de zi stabilirea de măsuri pentru continuarea procedurilor de ocupare de către **domnul MUREȘAN TRAIAN** a locului de consilier local. În acest sens, prin adresa Nr. 4.881/11 martie 2015, prezentată în ședință de către consilierii locali către **domnul LAZIN SEBASTIAN** pentru a-și da demisia din funcția de consilier local în vederea vacantării mandatului deținut de către acesta, refuză depunerea demisiei, prezentând în ședință și o adresă de la P.M.R. prin care este susținut de partid fără a-i retrage sprijinul politic. În ședința de consiliu s-a stabilit să se întocmească o solicitare și către P.N.G. Filiala Cluj pe lista căruia a fost ales **domnul LAZIN SEBASTIAN** pentru a-i retrage sprijinul politic. În situația în care **domnul consilier local LAZIN SEBASTIAN** nu și-a dat demisia, iar cele două partide refuză retragerea sprijinului politic blocați în finalizarea validării mandatului **domnului MUREȘAN TRAIAN**, nefiind vacantat postul de către **domnul consilier LAZIN SEBASTIAN**.

Se va solicita sprijinul în rezolvarea legală a situației, respectiv un punct de vedere la cele îndeplinite până în prezent.

Se vor anexa:

**Sentința civilă Nr. 13.226/2012 a Tribunalului Cluj;**

**Hotărârea Consiliului Local al Municipiului Dej Nr. 26 din 5 martie 2015;**

**Adresa domnului MUREȘAN TRAIAN către Primar și Consiliul Local;**

**adresa Consiliului Local al Municipiului Dej către domnul consilier LAZIN SEBASTIAN pentru demisie;**

**Copie răspuns la solicitare a demisiei domnului consilier local al domnului LAZIN SEBASTIAN;**

Supune la vot soluțiile adoptate care sunt votate cu **12 voturi ”pentru”, o ”abținere”.**

**Punctul 2. Proiect de hotărâre privind însușirea demersurilor Primarului**

**Municipiului Dej efectuate în Dosarele 1.804/219/2013, 1.805/219/2013 și 1.581/219/2014.**

**Domnul primar Morar Costan:** În situația în care consiliul local figurează ca parte într-un litigiu, este necesar ca organul deliberativ să-și exercite drepturile procesuale în aceeași manieră în care își desfășoară activitatea sa de autoritate publică locală, este necesar ca autoritatea administrativă să discute și să împuternicească pe primar, pentru care este necesară o hotărâre a consiliului local prin care să se valideze și să se însușească demersurile primarului efectuate în Dosarele Nr. 1.804/219/2013; 1.805/219/2013 și 1.851/219/2014 în numele Consiliului Local al Municipiului Dej. Este vorba despre cele trei procese privind sporul de dispozitiv solicitat de Sindicatul ”Edilica” din cadrul Primăriei, pentru care am fost executați silit în data de 17 iunie 2013 în sumă de 845 mii și 1.422.000 lei; acum se solicită dobânzi la nivelul inflației, motiv pentru care s-au solicitat și serviciile unui avocat. Avem nevoie de Sentința definitivă pentru a iniția pașii următori.

**Preşedintele de şedinţă, domnul consilier Butuza Marius Cornel:** supune la vot Proiectul de hotărâre care este votat cu **13 voturi ”pentru”.**

Alte subiecte supuse atenției: **domnul consilier Câmpan Vasile** cere un grafic pentru curățenia de primăvară în orașul nostru și implicarea tuturor pentru această activitate.

**Domnul primar Morar Costan:** pentru realizarea acestei activități se preconizează o intervenție comună împreună cu școlile din municipiu.

Nemaifiind alte probleme, **președintele de ședință, domnul consilier Butuza Marius Cornel** declară închisă ședința ordinară a consiliului local.

**Președinte de ședință, Secretar,**

**Butuza Marius Cornel Covaciu Andron**